กรุงศรีคาดกนง.ลดดอกเบี้ยอีก0.25%
กรุงศรีคาดเงินบาทซื้อขายในกรอบ 30.65-31.00 จับตาสงครามการค้าหลังเงินหยวนอ่อนค่าสุดในรอบ 11 ปี
13 ส.ค. 2562

กรุงศรีคาดเงินบาทซื้อขายในกรอบ 30.65-31.00 จับตาสงครามการค้าหลังเงินหยวนอ่อนค่าสุดในรอบ 11 ปี
กลุ่มงานโกลบอลมาร์เก็ตส์ ธนาคารกรุงศรีอยุธยา มีมุมมองต่อทิศทางค่าเงินบาท ในสัปดาห์นี้ว่ามีแนวโน้มเคลื่อนไหวในกรอบ 30.65-31.00 ต่อดอลลาร์ เทียบกับระดับปิดแข็งค่าที่ 30.73 ต่อดอลลาร์เมื่อสัปดาห์ที่แล้ว นักลงทุนต่างชาติขายสุทธิในตลาดหุ้นไทย 1.0 หมื่นล้านบาท แต่ซื้อพันธบัตรสุทธิ 3.1 พันล้านบาท โดยระหว่างสัปดาห์อัตราผลตอบแทนพันธบัตรรัฐบาลระยะ 5 ปี และ 10 ปี แตะระดับต่ำสุดเป็นประวัติการณ์ หลังคณะกรรมการนโยบายการเงิน (กนง.) ประกาศลดดอกเบี้ยนโยบาย สวนทางกับคาดการณ์ของตลาด
สำหรับเงินดอลลาร์อ่อนค่าเทียบกับเงินยูโรและเงินเยน ขณะที่อัตราผลตอบแทนพันธบัตรสหรัฐฯปรับตัวลดลงท่ามกลางความกังวลว่าสงครามการค้าระหว่างสหรัฐฯกับจีนจะยืดเยื้อและขยายวงมากยิ่งขึ้นหลังทางการจีนปล่อยเงินหยวนอ่อนค่าลงสู่ระดับต่ำสุดในรอบ 11 ปี
กลุ่มงานโกลบอลมาร์เก็ตส์ กรุงศรี มองว่า ตลาดจะติดตามกระแสข่าวเกี่ยวกับสงครามการค้า ค่าเงินหยวน เหตุการณ์ความไม่สงบในฮ่องกง รวมถึงข้อมูลเงินเฟ้อและยอดค้าปลีกสหรัฐฯ เพื่อประเมินแนวโน้มเศรษฐกิจโลกและท่าทีของธนาคารกลางหลักต่อไป อนึ่ง แม้กนง.ตัดสินใจลดอัตราดอกเบี้ยนโยบายเหนือความคาดหมายของนักลงทุนแต่ผลกระทบที่ชัดเจนถูกจำกัดอยู่ในตลาดพันธบัตรเท่านั้น
สำหรับปัจจัยในประเทศ ตลาดจะจับตาท่าทีของผู้กำหนดนโยบายการเงิน ภายหลัง กนง. มีมติปรับลดดอกเบี้ยนโยบายลง 0.25% สู่ระดับ 1.50% เพื่อสนับสนุนเศรษฐกิจและเอื้อให้เงินเฟ้อทั่วไปกลับสู่กรอบเป้าหมาย ขณะที่เศรษฐกิจมีแนวโน้มขยายตัวต่ำกว่าศักยภาพ การส่งออกที่ลดลงเริ่มกระทบอุปสงค์ในประเทศ การบริโภคการลงทุนภาคเอกชน และการใช้จ่ายภาครัฐมีแนวโน้มชะลอลงกว่าที่เคยประเมินไว้ กนง.มองว่าการแข็งค่าของเงินบาทอาจส่งผลลบมากขึ้นในสภาวะแวดล้อมที่การกีดกันการค้ารุนแรง โดยทางการจะติดตามสถานการณ์และพิจารณาความจำเป็นของมาตรการที่เหมาะสมต่อไป อนึ่ง กลุ่มงานโกลบอลมาร์เก็ตส์ กรุงศรีมองว่าประเด็นที่สร้างความประหลาดใจจากมติลดดอกเบี้ยอยู่ที่ความคงเส้นคงวาของการสื่อสารกับตลาดในช่วงที่ผ่านมา สำหรับแนวโน้มข้างหน้า เราคาดว่ามีโอกาสมากขึ้นที่กนง.จะลดดอกเบี้ยลงสู่ระดับ 1.25% ในปีนี้ ท่ามกลางความไม่แน่นอนของปัจจัยภายนอกและท่าทีที่เปลี่ยนไปของผู้ดำเนินนโยบายการเงิน